


* Duminica aceasta se cunună Anastasia, fiica cea mare a Părin- 
telui Ştefan, cu Alexandru (şi el fiu de preot din jud. Suceava). Ob- 
ştea întreagă este alături de miri și de părinţi, prin rugăciune şi gând la 
Dumnezeu. Să le ajute la acest început, ca împreună și alături de noi 
toţi să se mântuiască. „Mărit să fii, mire, ca Avraam, binecuvântat să 
fii ca Isaac, să te înmulţeşti ca Iacov, umblând în pace şi lucrând în 
dreptate poruncile lui Dumnezeu... Și tu, mireasă, mărită să fii ca 
Sarra, să te veseleşti ca Rebeca, să te înmulţeşti ca Rahela, vese- 
lindu-te cu bărbatul tău şi păzind rânduielile Legii, că aşa a binevoit 
Dumnezeu.” 





+ Duminica viitoare, după Sf. Liturghie, cântăreaţa Diana Selagea va 
cânta câteva pricesne, în cadrul acţiunii de strângere de fonduri 
pentru finalizarea casei surorii Elena din Frumuşeni şi a ne- 
potului ei, Zian. Cine doreşte să contribuie pentru ca iarna să-i afle în 
casă nouă pe fraţii noștri, este rugat să ia legătura cu Mihai Țepeș, de 
la Asociaţia Sf. Iosif cel Milostiv. 


+ O familie din obşte aflată în concediu în Bucovina au fost martorii 
cutremuraţi ai lacrimilor care ies din icoana Maicii Domnului de 
la mănăstirea Cămârzani. Se pare că aceasta a început să plângă 
anul trecut, în timpul pandemiei. În ţară sunt mai multe icoane de 
acest fel, toate îndemnându-ne spre o mai puternică cercetare de sine 
Şi rugăciune. 








+ Grupul Psaltic Tronos al Catedralei Patriarhale va susţine mai multe 
concerte pe continent american. Turneul se va desfăşura în perioada 7-19 sep- 
tembrie în mai multe parohii din Arhiepiscopia Ortodoxă Română a Statelor 
Unite ale Americii, la invitaţia Mitropolitului Nicolae. (sursa: basilica.ro) 


+ Peste 90 de copii au redescoperit tainele prieteniei, implicării şi bucuriei 
Ortodoxiei la școala de vară organizată în 2 septembrie de parohia Pru- 
nişor, prin pr. Florin Avram, un preot râvnitor şi foarte dedicat copiilor şi 
tinerilor. S-au jucat, au avut diverse activități educative. Slavă lui Dumnezeu 
pentru astfel de lucrări în eparhia noastră! (sursa: arhiepiscopiaaradului.ro) 











GOS ne recomandă 


MARIA PASTOURMADZIS 


Viata 
Maria Pastourmadzis - Viaţă din viaţa mea (roman) ra 


otata nea 


Autoarea a scris piese de teatru pentru copii şi adolescenţi, precum şi scenariul fil- 
melor pentru tineret Istoria se rescrie (2014 şi Ingerul mut (2014). În anul 2011 a 
devenit larg, cunoscută prin romanul ei foarte bine vândut Sfântul, care a fost tran- 
spus pe micile ecrane. A urmat nuvela Cu rugăciunile ei, iar în anul 2014 romanul 
Dacă nu veneai Tu. A scris de asemenea best-seller-ul Iubeşte-mă, despre „Sfântul 
leproşilor” din Spinalonga. 


Roman 





Aşteptăm întrebările, sugestiile şi eventualele colaborări pe adresa revista.maximina (gmail.com sau la tel. 0734.194.372. 
Mulţumim tuturor pentru rugăciuni şi ajutor financiar. 























Numărul 33 (LII) 


Cuvânt al Părintelui 
Nicolae Steinhardt 








V rem să fim iertaţi, dar nu suntem dispuşi 


să iertăm şi noi. Vrem să ni se acorde 
atenţie și să ne fie luate în seamă toate drep- 
turile, dorinţele, de nu şi capriciile; luăm 
însă foarte grăbit şi împrăștiat aminte 
la nevoile, doleanţele şi solicitările ce- 
lorlalţi. Ceilalţi! Ei ne apar undeva, departe, 
ca un soi de fantome pierdute în ceaţă. 


Maxihdina 


Foaie ortodoxă pentru suflet 


Ni se pare, de fapt, că toţi cei 
din jurul nostru au obligaţii 
faţă de noi, iar noi faţă de ni- 
meni, niciodată. Toate ni se 
cuvin, tot ce facem e bun şi 
îndreptăţit, numai noi avem 
întotdeauna dreptate. Nici cu 
gândul nu gândim că s-ar pu- 
tea întâmpla să fi greşit, să fi 
năpăstuit sau insultat pe cine- 
va. Parcă purtăm, temeinic 
încrustată în țesuturile adânci 
ale sinelui, o balanţă cu talerul 
dreptăţii neclintit îndreptat în 
favoarea noastră, ca şi acul 
busolei, mereu orientat către 
miazănoapte. 


Mai mult: pe toţi cei care nu 
sunt aidoma nouă ori nu 
fac toate cele întocmai ca 
noi îi socotim, fără şovăia- 
lă şi din toată inima, ne- 
buni.  Adeverindu-se astfel 
vorba Sf. Antonie cel Mare: va 
veni vremea când oamenii vor 
înnebuni; fiecare va crede că 
toţi ceilalți sunt nebuni. Vre- 

eeriecare se consideră etalonul impecabil al pur- 
tărilor fără greş: de la cele mai importante la 
cele mai mărunte. 


mea aceea a şi venit sau, mai 
bine zis, a fost dintru început, 
omul purtând în firea sa con- 
vingerea că numai în el coexis- 
tă armonia, buna cuviinţă, în- 
țţelepciunea, raţiunea, drepta- 
tea şi că el este modelul tutu- 
ror obiceiurilor, deprinderilor 
şi gândirilor normale. Fiecare 
se consideră etalonul impeca- 
bil al purtărilor fără greş: de la 
cele mai importante la cele mai 
mărunte. Nu mănâncă, nu bea, 
nu se spală, nu umblă, nu cu- 
getă, nu crede, nu se exprimă 
întocmai ca mine? E nebun, ce 
mai încoace şi încolo. 


Fiecare se crede centrul lumii. 
Cel mai greu este a săvârşi po- 
vaţa lui Hristos; nu putem ieşi 
din noi și a ne privi din afară. 
Și totuși, cerința aceasta este 
de neînlăturat şi de neocolit: 
trebuie să fim capabili a 
ne privi pe noi înşine din 
afară, a ne aprecia și judeca 
aşa cum — neîntrerupt, necru- 

















țţător, netulburaţi — îi urmărim şi îi 
judecăm pe cei din jurul nostru. 


A ieşi din sine înseamnă a ne putea 
privi cu ochi străini, din afară, obiec- 
tiv, la rece; înseamnă capacitatea de 
a ne putea vedea şi considera (fizic şi 
axiologic) ca pe unul dintre cei foar- 
te mulţi care ne înconjoară. Nu ne 
putem socoti ieşiţi din noi decât în 
momentul în care fiecare îşi va fi dat 
seama că nu-i decât o biată oarecare 
vietate (asemănătoare celor vreo 7 
miliarde de altele care şi ele roiesc 
pe această modestă planetă) şi va fi 
renunţat cu desăvârşire a se socoti 
singur Stăpânitor și Domn al ei. 


Dacă însă izbutim să ne aşezăm în 
adevărata noastră situaţie de infimă 
unitate a unui imens ansamblu de 
semeni, operăm o schimbare de per- 
spectivă de însemnătate majoră: 
dăm realitate şi celorlalţi, înce- 
tăm de a-i înregistra ca pe o masă 
amorfă de fantasme pierdute în cea- 
ță. Ceilalţi vor devin astfel persoane, 
înzestrați ca şi noi cu însușiri pro- 
prii, suflet şi libertate; cu drepturi, 
cerinţe, speranţe, aspirații, aidoma 
nouă. Ceaţa trebuie risipită. Ceilalţi 
sunt la fel de reali ca şi noi. 


Dacă ne închidem şi ne ferecăm în 
noi și ne acordăm numai nouă drep- 


turi şi ne scutim de orice datorii, 


suntem pierduţi şi vrednici de pe- 
deapsa menită egocentrismului: sin- 
gurătatea absolută. Căci în zadar 
şi în pustiu vom striga: eu, eu, eu... 
Chemarea aceasta disperată nimeni 
nu 0 va auzi şi nimeni, așadar, nu-i 
va răspunde. Pilda celui care datora 
zece mii de talanţi să o primim ca pe 
o minunată povaţă divină și ca pe o 
stringentă lecţie practică de purtare 
existenţială. Să ieşim din noi, să ne 
privim necruţător şi nepărtinitor din 
afară, să risipim ceața din jur, să 
părăsim lumea fantomatică a ego- 
centrismului, spre a intra în realita- 
te. Iar realitatea e creştinătatea! 








U. părinte petrecea în pustie cu 


ucenicul său. În fiecare seară făceau 
rugăciunea şi apoi se retrăgeau în 
chilia bătrânului, unde cel mai tânăr 
îşi descoperea gândurile şi asculta 
cuvânt de folos. La părinte veneau 
mulţi monahi şi pelerini, căci era 
îmbunătățit. 


Într-o zi a fost cercetat bătrânul de o 
mulţime de oameni, pe care i-a spo- 
vedit și sfătuit până târziu în noapte. 
La sfârşit, el și ucenicul au făcut ru- 
găciunea obişnuită şi s-au retras în 
chilie. Ucenicul a început să-şi spună 
gândurile, ca de obicei, dar la scurt 
timp, din cauza oboselii mari din 
acea zi, bătrânul a aţipit. Ucenicul şi- 
a scos metanierul și a început să zică 
Rugăciunea inimii, așteptând să se 
trezească părintele său. Dar de la o 
vreme l-a auzind sforăind uşor. 


Atunci s-a gândit să plece ca să-l lase 
să se odihnească. Dar s-a oprit, zi- 
cându-şi că nu a luat binecuvântare. 


-Mă voi mai ruga puţin şi sigur se 


Cu bocceluţa ? 


RĂBDAREA de o noapte a 


adus un tron încununat în cer 


va trezi părintele meu, s-a gândit el. 


A trecut şi miezul nopţii, dar bătrâ- 
nul tot nu se trezea. Ucenicul iar s-a 
gândit să plece, mai ales că începea 
să simtă şi el oboseala. Dar iar s-a 
oprit, zicându-şi să mai aibă răbda- 
re... 


Orele s-au scurs în rugăciune şi aş- 
teptare, la picioarele bătrânului 
adormit. De şapte ori l-a îmboldit pe 
ucenic gândul să plece, dar el a ră- 
mas. 


Către dimineaţă s-a trezit şi bătrâ- 
nul: 


-Cum de mai eşti aici, copilul meu? 


-Nu am putut să plec fără binecu- 
vântarea părintelui meu. 


Apoi s-au sculat amândoi să înceapă 
Utrenia şi după rugăciune bătrânul | 
-a slobozit pe ucenic la chilia sa, căci 
era tare obosit. Părintele a mai zăbo- 
vit în rugăciune şi a avut o descope- 
rire. Se făcea că a ajuns în Rai şi stă- 
tea la picioarele unui tron prea fru- 


mos, împodobit cu şapte cununi 
strălucitoare. Atunci a întrebat pe 
cineva de acolo al cui e acel tron. Iar 
îngerul i-a zis: 


-Al ucenicului tău, care a primit 
șapte cununi pentru răbdarea din 
noaptea trecută. 


Bătrânul s-a dus la ucenicul său de- 
grabă și l-a pus să-i spună ce a făcut 
noaptea trecută. Iar tânărul i-a spus 
că nu a putut să plece de lângă el 
fără binecuvântare, aşa că a stat aco- 
lo așteptând să se trezească. Apoi i-a 
spus că de şapte ori i-a venit gândul 
să plece, dar el l-a biruit, așteptând 
cu metanierul în mână. 


Atunci bătrânul a înţeles că răbdarea 
ucenicului i-a adus tron şi cununi 
prea frumoase în cer, dar nu i-a des- 
coperit acestuia nimic, pentru a nu 
le pierde prin mândrie. 











CUVINTE DE SUFLET 


PĂRINTELE PORFIRIE: 





Ce data noastră este desăvârşită, 
profundă şi înţelept gândită. Sim- 
plitatea e cea mai de preţ. Așa să 
vă nevoiţi în viaţa duhovnicească, 
simplu, gingaș, fără silire. Sufletul 
se sfințeşte şi se curăţeşte prin cer- 
cetarea cuvintelor Părinților, prin 
învăţarea pe de rost a Psalmilor, a 
versetelor scripturistice, cu ajutorul 
muzicii psaltice şi al rugăciunii. 


Dăruiţi-vă deci acestor lucruri du- 
hovnicești şi lăsaţi-le deoparte pe 
toate celelalte. La adevărata închina- 
re a lui Dumnezeu putem ajunge 
ușor, în chip nesângeros. Există do- 
uă căi care ne conduc la Dumnezeu: 
una aspră şi obositoare, cu atacurile 
înverşunate împotriva răului, şi una 
ușoară, prin iubire. Sunt mulţi care 
au ales calea cea aspră, care, până să 
ajungă la o virtute înaltă, „şi-au văr- 


O cale simplă şi delicată 


sat sângele, ca să primească pe Du- 
hul”. Eu socotesc că mai scurtă 
şi mai sigură e calea aceasta, a 
iubirii. Pe asta s-o urmaţi şi voi. 


Adică vă puteţi îndrepta spre un alt 
efort. Să vă ocupați cu studiul, să vă 
rugaţi şi să vă puneţi ca scop propă- 
şirea în iubirea faţă de Dumnezeu şi 
de Biserică. Nu vă luptaţi să alungaţi 
întunericul din cămara sufletului 
vostru. Faceţi o mică deschiză- 
tură, prin care va intra lumina, 
şi întunericul se va risipi. Ace- 
lași lucru e valabil şi în privinţa pati- 
milor şi a neputinţelor. Nu luptaţi 
împotriva lor, ci preschimbaţi-le în 
(noi) forţe, neluând seama la rău. 
Troparele, canoanele, închinarea la 
Dumnezeu, dragostea dumnezeiască 
trebuie să fie preocuparea voastră. 
Toate sfintele cărți cuprind cuvinte 
sfinte, de iubire față de Hristos. Să 






le citiţi cu bucurie, iubire și veselie. 
Când vă veţi dărui acestui efort cu 
râvnă, sufletul vi se va sfinţi într-un 
chip domol, tainici, fără să vă daţi 
seama. 


Prin această aplecare asupra studiu- 
lui veţi dobândi încet-încet blânde- 
țea, smerenia, iubirea şi sufletul vi 
se va face mai bun. Să nu alegeţi căi 
nepotrivite pentru îndreptarea voas- 
tră. Nu trebuie să vă temeţi nici de 
diavol, nici de iad, nici de nimic al- 
tceva. Astea dau naștere unei stări 
de împotrivire. Vă vorbesc din umila 
mea experienţă. Scopul nu e a rămâ- 
ne pe loc, a vă chinui, a vă căzni ca 
să vă îndreptaţi. Scopul e să tră- 
iţi, să vă aplecaţi asupra studi- 
ului, să vă rugaţi, să creșşteţi în 
iubire, în iubirea faţă de Hris- 
tos, în iubirea faţă de Biserică. 





ÎN CUPA TOAMNEI 


în cupa toamnei 


strugurii îşi cântă iubirea de-o vară 


împletită cu raze de soare 
născându-şi jertfirea 


flacăra ce nu-mi aparține 
îți vestește cuvânt 
din visul ce-a mai rămas nears 


genunchii nu-ți ațipesc 
lângă lumânarea 
aprinderii dorului de Lumină 





timpul așteaptă deznodământul 
condiționat de Duhul 
ce coboară în inima ta 


când lacrima se prelinge 


P.N. 


Mărturisitorii: ANTON GOLOPENŢIA 


(o septembrie 1951) 


neamului românesc 





Ce si ne întoarcem la temele primordiale ale vieţii 
noastre de oameni din neamul românesc, discipli- 
nați, severi şi răbdători... Fiecare din noi îşi are par- 


tea lui de răspundere. 


Binătean din judeţul  Caraş- 
Severin, Anton Golopenţia și-a făcut 
studiile de drept şi filosofie în Bucu- 
reşti. Întâlnirea cu marele nostru 
sociolog Dimitrie Gusti îi va schimba 
cursul vieţii. De acum preocuparea 
sa o va reprezenta ştiinţa sociologiei. 
Gusti îl ia în echipele sale de studenţi 
care au realizat monografii impor- 
tante ale satului românesc interbelic. 
În 1931, la numai 22 de ani, Anton 
Golopenţia este autorul filmului so- 
ciologic Un sat basarabean — 
Cornova (film care pleda pentru 
recuperarea romanităţii de dincolo 
de Prut și care va constitui ulterior o 
piesă la dosarul său de „duşman al 
poporului”). Cariera i se conturează 
și mai mult după doctoratul obţinut 
în Germania. El vede sociologia 
ca un instrument extrem de im- 
portant în studierea trecutului unei 
naţiuni, dar şi mai important pen- 
tru prezentul și viitorul ei. Este 
numit director general la Institutul 
de Statistică şi este fondatorul școlii 
de geopolitică româneşti. 


În timpul celui de-al doilea război 





IUBIRE 


Părtaşi suntem multor iubiri, 
Una singura e împlinire, 
Celelalte numai presimţiri 
Până dăm în inimă de Mire. 


mondial, alături de o echipă de spe- 
cialişti, va face numeroase studii 
sociologice cu privire la româ- 
nii dintre Nistru şi Bug, care au 
fost unul dintre motivele lichidării 
sale de către comunişti. Rezultatul 
cercetărilor va putea fi publicat abia 
în anul 2006. 


Realist, după 1945 înţelege că oame- 
nii capabili şi credincioşi neamului 
vor fi înlăturați, ceea ce se întâmplă 
şi cu el, în primă fază prin darea afa- 
ră din institut, iar în 1950 prin ares- 
tarea ca martor în procesul Lucrețiu 
Pătrășcanu. Acesta a fost un simplu 
pretext pentru a-l face dispărut pe 
Anton Golopenţia, sociologul care 
deranja politica antiromânească a 
comuniştilor. Pentru noua putere, 
sociologul făcuse o greşeală de neier- 
tat: spusese lucrurilor pe nume într- 
un studiu intitulat „Sugestii pen- 
tru programul de guvernare al 
regimului viitor”. El arăta clar şi 
cu îndrăzneală cât rău poate face un 
regim totalitar neamului. Ca atare, 
comuniştii au avut grijă să dispară. 
În închisoare el scria: „M-am obiș- 
nuit şi cu ideea morții”. 





Familia (soţia şi cei doi copii) l-au 
văzut ultima dată într-o zi de iarnă, 
când a pornit spre Biblioteca Acade- 
miei, pentru studiu. După un an şi 
jumătate le-a parvenit ştirea morţii 
sale, la numai 42 de ani. Nu fusese 
judecat, ci doar ţinut la Jilava, în 
anchetă, iar în tot acest timp, tortu- 
rat şi subnutrit. Dumnezeu ştie chi- 
nurile la care a fost supus, dar soţia, 
care a fost chemată să-l identifice la 
morgă, l-a văzut cât de slab era şi ce 
urme avea pe corp. Ulterior, trupul 
său a dispărut. Copiii au fost, alături 
de mamă, prigoniţi de Securitate, 
trebuind să fugă în SUA. 


După 1989, fiica sa, Sanda Golopen- 
ţia (lingvist la Brown University, 
SUA) va descoperi şi publica toate 
declaraţiile şi scrisorile din închisoa- 
re ale tatălui său (adresate familiei, 
dar pe care ei nu le-au primit nicio- 
dată). Demn, curajos, devotat nea- 
mului până la capăt, acesta a fost 
Anton Golopenţia, unul dintre cei 
mai valoroşi oameni ai noştri din 
perioada interbelică. 





Împodobit cu-nfăţişarea Lui 


Dinspre înviere răsărindă, 


Ioan Alexandru 


Pe cât în lacrimile orişicui 


Voi râvni iubirea să-şi aprindă. 


Ce există să iubesc nespus, 
Oceanul stingerii de sine 
Să rodească-n cele care nu-s 


Răsăritul ce le aparţine. 











IL. fiecare an, la 11 septembrie cin- 


stim pomenirea Cuvioasei Muceniţe 
şi Fecioare Teodora din  Vasta. 
Această sfântă a vieţuit în secolul al 
XI-lea, în Peloponez, Grecia. Părinţii 
ei au fost oameni săraci, însă iubi- 
tori de Dumnezeu care au transmis 
copiilor lor credinţa în Hristos. Incă 
de mică, Teodora avea o deosebită 
dragoste şi chemare către cele sfinte, 
dorind să-și afierosească lui Dumne- 
zeu întreaga viaţă. 


Ajungând la maturitate, a hotărât să 
se retragă într-o mănăstire, însă nu 
a ales o mănăstire de maici, ci una 
de călugări. S-a înfăţişat la mănăsti- 
rea „Maicii Domnului”, aflată la gra- 
nița dintre Arkadia şi Messinia, ca 
bărbat, cu numele de „Teodor”. Nu 
se ştie care a fost de fapt motivul 
pentru care a făcut această alegere. 


În mănăstire, a devenit o adevărată 
pildă de răbdare, ascultare și smere- 
nie, ajungând în scurt timp la o ma- 
re înălțime duhovnicească. De aceea 
i s-au încredinţat treburile externe 
ale mănăstirii. 


În vremea aceea, regiunea Pelopo- 
nezului a fost lovită de o foamete 
chinuitoare, astfel încât locuitorii şi 
mănăstirea erau în pericol de a muri 
de foame. Atunci, „părintele Teodor” 
a poposit în multe case de credinci- 
oși creştini pentru a-i sprijini şi, da- 
că era posibil, pentru a aduna hrană 
pentru obştea mănăstirii. Totuşi 
ispitele nu au încetat să apară. O 
femeie a aruncat asupra cuvioasei o 
grea acuzaţie: 


- Călugărul, a spus ea, m-a lăsat 
însărcinată! 





SF. CUVIOASĂ MUCENIŢĂ 





TEODORA din Pelop 


ON€Z;, 


cea care s-a nevoit ca bărbat 
(11 septembrie) 


Această veste s-a răspândit repede. 
Părinţii femeii însărcinate au mers 
la mănăstire şi i-au poruncit lui 
„Leodor” să îi urmeze. „Părintele”, 
chiar dacă a negat acuzaţia, i-a ur- 
mat fără împotrivire. L-au judecat în 
grabă şi l-au declarat vinovat. A pri- 
mit cea mai grea pedeapsă, 
„moartea prin decapitare”. Ca loc al 
martiriului a fost ales satul Vasta 
din regiunea Arkadia. A fost călăuzi- 
tă până acolo de călău, pe care 
„Teodor” l-a urmat „ca un miel fără 
de glas” (Isaia 53). Călăul şi ajutoa- 
rele acestuia, care i-au tăiat capul 
sfintei, au văzut mai apoi trupul dez- 
golit al acesteia şi s-au căit. Vestea 
despre această întâmplare uluitoare 
s-a răspândit peste tot. Egumenul 
mănăstirii şi ceilalți călugări au 


ajuns plângând la locul de mucenici- 
ei și, slăvindu-L, pe Dumnezeu, au 
înmormântat trupul Cuvioasei. 


Conform tradiţiei, înainte de marti- 
riu, Sfânta Teodora s-a rugat: „Fie 
ca trupul meu să devină biserică, 
sângele meu să devină râu, iar pă- 
rul meu să devină copaci.” Astăzi, 
exact acest lucru se vede când vizi- 
tezi acest loc sfânt. Pe locul în care 
trupul ei martirizat a fost aşezat, 


localnicii au construit o biserică în 
cinstea ei. De asemenea, un râu tre- 
ce pe sub această biserică, iar deasu- 
pra au crescut copaci. 


Astăzi, pe acoperişul bisericuţei ridi- 
cate în cinstea Sfintei Teodora din 
Peloponez, se află un număr de 17 
copaci uriași. Cea mai mare parte 
dintre ei sunt înalţi de peste 30 de 
metri, unii dintre ei având o grosime 
de peste un metru. Mulţi dintre co- 
paci au o greutate de peste o tonă. 
Totuşi, deşi acoperişul bisericuţei 
este subţire, fără nicio întăritură 
specială, rezistă ca prin minune. 
Oamenii de ştiinţă care au cercetat 
cazul își mărturisesc neputinţa de a 
explica cum cresc copacii pe un aco- 
periş subţire fără să se prăbușească 
biserica. 





Să avem rugăciunile Sfintei! 
I.G. 








INTERVIUL SĂPTĂMÂNII 


Lupta zilnică de a fi 
PĂRINTE CREȘTIN 


e e Noi, ca părinţi, nu trebuie să ne lăsăm orbiţi de dragostea pentru copiii 
noştri şi din prea multă dragoste să-i educăm greșit. 


O cunoaştem cu toţii pe Lavinia, 
mamă a patru copii. Ne-am gândit 
să o întrebăm câte ceva despre cum 
e să fii părinte azi, şi mai ales să fii 
părinte în Biserică. Fără să aibă 
pretenția de sfaturi sau norme, cu- 
vintele Laviniei vin dintr-o inimă de 
mamă preocupată şi responsabilă 
de creşterea întru Hristos a copiilor 
ei. Nădăjduim că vor folosi celor ca- 
re sunt deja părinți sau care îşi do- 
resc să devină. 


Viaţa de familie presupune o rigu- 
roasă organizare sau lucrurile curg 
pur şi simplu? 


La noi în familie cred că se combină 
cele două. Uneori, de exemplu în 
timpul școlii, este nevoie de o organi- 
zare mai riguroasă, dar în vacanţă 
lăsăm lucrurile să mai şi curgă pur şi 
simplu. Cred că e bine să fie combi- 
nate cele două. O organizare prea 
riguroasă poate să dăuneze, dar a 
lăsa lucrurile să curgă pur şi simplu 
poate crea haos. 


Cum reușeşti să îi faci pe copii să nu 
uite de rugăciunea zilnică? Există şi 
un moment de împreună-rugăciune 
a familiei? 


Pe copii i-am învăţat de mici să se 
roage zilnic, să-l fie recunoscători lui 
Dumnezeu în fiecare zi. M-am ru- 
gat împreună cu ei, seară de 
seară, până cea mare a împlinit 10 
ani. Acum, când am şi copil mic, dar 
şi pentru că fetele au crescut, iar ser- 
viciul meu este pe ture, nu mai reu- 
şim să ne rugăm împreună seară de 
seară. Ele îşi fac singure canonul dat 
de părintele duhovnic, dar cel puțin 
de două ori pe săptămână spunem 
împreună, toată familia, Paraclisul 
Maicii Domnului. lar în fiecare sea- 
ră, după ce ele își termină rugăciuni- 
le, cântăm cu toţii împreună „Cuvi- 


ne-se cu adevărat”, „Mântuieșşte, 
Doamne, poporul Tău” sau alte cân- 
tări şi tropare, în funcţie de ce le pla- 
ce lor sau de sărbători. 


Un moment de împreună-rugăciune 
care îmi este tare drag se întâmplă în 
Postul Mare, când, seară de seară, 
spunem împreună rugăciunea Sfân- 
tului Efrem Sirul şi facem metanii. 
Pe fiica cea mică nu am învăţat-o 
aceasta, dar când ne-a văzut pe noi, a 
început să facă și ea metanii cum 
putea. Era tare drăgălaşă! Așa a învă- 
ţat singură şi cum să facă metanii, şi 
textul rugăciunii, fiind atentă la noi 
și ne-am trezit că spune şi ea cu noi. 


Am observat că fetele şi-au însuşit 
acest program de rugăciune zilnică şi 
nu am avut probleme să uite. Când 
sunt foarte obosite, înclină să nu facă 
rugăciunea, dar atunci intervenim 
noi, părinţii, care le spunem că mai 
important decât somnul este să mul- 
țumim Domnului pentru ziua respec- 
tivă. 


Tentaţiile tehnice de azi sunt mult 
mai mari decât cele din copilăria 
noastră. Eşti strictă în această pri- 
vinţă? Dacă da, copiii nu suferă din 
cauză că alți copii nu au restricții la 
telefon, televizor? 


Nu suferă din această cauză. Noi 
le-am tot explicat efectele negative 
ale folosirii în exces a televizorului şi 
telefonului. Le-am repetat aceste 
explicaţii de mai multe ori şi se pare 
că au înţeles. Le ajută şi faptul că 
sunt trei surori care se joacă foarte 
mult împreună. Au multe jocuri, dar 
îşi şi imaginează ele jocuri. Stând la 
casă, avem şi animale de curte (câi- 
ne, pisică, o broască ţestoasă), cu ca- 
re îşi ocupă din timp, inclusiv cu o 
minimă îngrijire a lor. In plus, sunt 
implicate în multe alte activi- 


taţi, astfel încât nu prea au timp 
să se gândească că nu se uită 
destul la televizor sau telefon. 


Da, sunt strictă în privinţa televizo- 
rului şi a telefonului. Fetele au voie 
din când în când să se uite la desene 
animate, dar nu la orice fel de dese- 
ne. Noi, părinţii, le selectăm pe cele 
care au un conţinut potrivit. Uneori 
ne uităm cu toţii la un film - şi acela 
selectat de noi împreună cu ele. Însă, 
ultimul cuvânt îl avem noi, părinţii, 
întrucât ele sunt tentate să se uite la 
filme recomandate de colegi, care nu 
sunt potrivite. Le explicăm de ce nu 
se pot uita la acelea şi căutăm împre- 
ună altul. Nu au telefoane mobile, în 
afară de cea mare, căreia i s-a cerut 
la școală la începutul pandemiei, 
pentru a putea comunica şi a avea 
acces la teme. În afara programului 
școlar telefonul este la noi. Oricum, 
accesul la internet este restricţionat 
şi nu sunt jocuri pe telefon. Le lăsăm 
şi să se joace pe telefoanele noastre, 
ale părinţilor, dar numai în prezenţa 
noastră, cu jocuri selectate și nu mai 
mult de 15 minute. Și respectăm a- 
cest timp. Consider că părintele 
este cel care are discernămân- 











tul şi ştie cât este bine şi de fo- 
los. E clar că cei mici nu au discer- 
nământ, tentaţia e mare şi vor vrea 
să stea mereu tot mai mult în faţa e- 
cranului; de aceea cred că accesul 
copiilor trebuie limitat. 


O problemă tot mai mare pe care o 
au părinții, pe cum cresc copiii, este 
postul. Ai copii de vârste diferite. 
Cum abordezi faţă de ei aceasta? 


La noi în familie, când e post, toţi ţi- 
nem post. Nu consider că vârsta 
este un impediment pentru a- 
ceasta sau că dacă este mai mic, 
copilul trebuie să mănânce tot 
timpul carne, lapte, ouă. Sunt 
oameni vegetarieni, care îşi cresc co- 
piii în acelaşi stil, iar copiii sunt per- 
fect sănătoşi. Deci se poate și la noi. 
Normal că sunt şi excepţii, când co- 
piii sunt mai bolnăvicioşi sau au di- 
verse probleme. În funcţie de ce spu- 
ne părintele duhovnic al fiecăruia, se 
pot face excepţii. La noi în familie nu 
se fac excepţii, întrucât toţi copiii 
sunt sănătoşi, slavă lui Dumnezeu. 
Consider că în momentul în care aş 
începe să dau diferit (celor mici să le 
dau ouă, etc.), ar fi o ispită pentru 
copiii mari, cărora le-ar fi mai greu 
să ţină post. Dar pentru că ţinem 
post toţi la fel, adică mâncăm toţi la 
fel, este mai uşor pentru fiecare. 


Mai avem o regulă a casei: ce s-a pus 
pe masă, aceea se mănâncă. Adică nu 
facem excepţii, pentru că unuia nu-i 





place şi vrea altceva. Copiii s-au 
obişnuit aşa. Bineînţeles că se întâm- 
plă şi să nu le placă prea mult sau 
deloc, dar eu, ca mamă, consider că 
ce le-am făcut este bun şi necesar 
pentru sănătatea lor şi trebuie să 
mănânce. 


Cum poate fi o femeie în acelaşi 
timp şi mamă, şi partener de joacă 
şi de discuţii cu copiii? 


Cu ajutorul lui Dumnezeu și al Mai- 
cii Domnului o mamă poate și trebu- 
ie să fie toate cele trei. Adică trebuie 
să fie în primul rând mamă, să-i 
facă pe copii să înţeleagă că ce spune 
mama e sfânt, că trebuie să asculte, 
să respecte, să ajute. Că şi atunci 


când îi ceartă pentru diverse prosti- 
oare sau greșeli, chiar şi atunci ma- 
ma îi iubeşte. 


Fetiţa cea mică are la grădiniță o 
educatoare foarte blândă şi calmă, 
care mereu vorbeşte frumos. Dar în- 
tr-o zi doamna l-a certat pe un copil 
prea năzbâtios. Ceilalţi au rămas şo- 
caţi de această ipostază, dar ea le-a 
explicat că, chiar dacă îi ceartă, ca şi 
mama acasă, ea tot îi iubeşte. Iar 
atunci când le-am certat pentru ceva 
pe surorile mari, cea mică a venit şi 
le-a spus: „Fetelor, nu mai fiți supă- 
rate, că mama, chiar şi când vă 
ceartă, tot vă iubeşte. Aşa a spus 
doamna la grădiniță!”. A fost foarte 
simpatică, iar cele mari au uitat de 
supărare şi au izbucnit în râs când au 
văzut-o cu câtă seriozitate le spune 
lucrul acesta. 


Mulţi părinţi poate consideră că nu 
trebuie să fie parteneri de joacă ai 
copiilor lor, că aceştia trebuie să se 
joace între ei sau cu alţi copii, iar 
părinţii să-şi vadă de treburi. Dar 
uneori trebuie să lăsăm treburile 
noastre şi să ne jucăm cu copiii, să le 
împărtășim bucuria jocului sau să-i 
învăţăm un joc nou. Ei au nevoie de 
acest lucru. Nu au nevoie de parte- 
neri de joacă, căci un copil, după 
cum spune o poezie, din orice poate 
să-şi facă joc. Dar are nevoie ca 
noi, părinţii, să-i împărtăşim 
bucuria jocului, să ne bucurăm 
împreună cu el de jocul respectiv. 


Cred că e obligatoriu să fim şi 
parteneri de discuţii ai copiilor 
noştri, pentru că dacă nu sun- 
tem noi, părinţii, vor fi alte per- 
soane, total nepotrivite. Noi tre- 
buie să-l ascultăm pe copil, să-i ex- 
plicăm ce nu înţelege, pentru că alţii 
pot să-i explice sau să-l îndrume gre- 
şit. Noi trebuie să-i oferim timp, să-l 
ascultăm când ne povesteşte ce are 
pe sufleţel, ce bucurii sau supărări a- 
re. Am citit într-o carte despre o ma- 
mă cu 12 copii, care îşi făcea timp în 
fiecare seară, câte 5 minute, să-i as- 
culte pe fiecare în parte. Trebuie să 
ne înclinăm în faţa unor astfel de oa- 
meni. Din păcate, în ziua de azi nu 
mai putem face lucrul acesta zilnic. 
Dar trebuie să facem măcar din când 
în când, cu fiecare copil în parte, în- 
țelegând că astfel facem un mare bi- 
ne copilului nostru. 


Te rugăm să ne spui un gând pentru 
alți (viitori) părinți. 


Cred că în societatea de azi, majori- 
tatea părinţilor ne lăsăm influenţaţi 
de diverse politici de parenting mo- 
derne, dintre care unele sunt total 





nepotrivite pentru copii. 


Fiecare părinte are pusă 
în sufletul lui de Dumne- 
zeu capacitatea de a alege 
ce-i mai bun pentru copi- 
lul său. 


Și atunci cred că ar trebui să facem 
abstracţie de ideologiile moderne ne- 
potrivite. De exemplu mulţi părinţi 
oferă copiilor totul, fără a cere în 
schimb nimic sau îi cresc într-o foar- 
te mare libertate, lăsându-i să hotă- 
rască ei singuri, sau nu corectează 
greşelile copiilor, crezând că odată 
certaţi, copiii vor deveni anxioși şi 
vor rămâne cu sechele pe toată viaţa. 
Cred că dacă îi oferi totul fără să-i 
ceri nimic, copilul va aştepta mereu 
să primească totul pe tavă, și atunci 
când va fi adult nu va fi capabil să 
muncească. 


Şi a-l creşte liber să facă ce doreşte, e 
greşit, întrucât societatea în care tră- 
ieşte este bazată pe reguli, pe care el, 
copil şi viitor adult, trebuie să înveţe 
să le respecte. Mulţi tineri au această 
problemă, neputând păstra un loc de 
muncă decât o lună, tocmai pentru 
că nu reuşesc să respecte regulile — 
au fost crescuţi să facă ce vor. 


Frica de a-i corecta când greşesc, ca 
să nu devină anxioşi, este şi ea greşi- 
tă. Hristos ne spune că dacă fra- 
tele nostru greşeşte, trebuie 
să-l îndreptăm. Cu atât mai 
mult pe copilul nostru! Trebuie 
să-i explicăm ce a greşit, de cenue 
bine. Dacă nu-i corectăm, vor repeta 
mereu greşeala, iar în viitor, din cele 
mărunte vor da în cele mari, când nu 
vor mai primi să fie corectaţi deloc. 
Or, pentru greşelile mari, societatea 
pedepseşte cu amenda, chiar cu în- 
chisoarea. De aceea copilul trebuie 
învăţat de mic ce e bine şi ce e rău, că 
există reguli, că trebuie muncit pen- 
tru ceea ce dorim să avem. Să nu 
credem că e prea mic și nu înţelege. 
Trebuie să-i explicăm, să-l corectăm. 
Noi, ca părinţi, nu trebuie să ne lă- 
săm orbiţi de dragostea pentru copiii 
noştri și din prea multă dragoste să-i 
educăm greşit. 


Nu în ultimul rând, după cum spun 
Sf. Părinţi şi ne spune și părintele 
duhovnic, trebuie să ne rugăm 
cât mai mult pentru copiii noş- 
tri, să-i încredinţăm Maicii 
Domnului şi Mântuitorului 
nostru lisus Hristos, Care ni i-a 
dăruit, să-i călăuzească El atunci 
când noi nu ştim sau nu suntem ca- 
pabili să facem aşa cum trebuie. 


Îți mulțumim! 


